Ensin embargu, Trapiello toma esi partíu con un gran conocimientu de causa. Sofitáu, non en opiniones más o menos gratuites, sinón en textos, feches, actuaciones concretes, declaraciones... Ye dicir, en datos oxetivos, comprobables, que podrán gustar o non, pero nun se puen negar. Pese a que l’autor remana un gran balagar d’información, el llibru en nengún momentu se fai pesáu, tolo contrario: la so llectura ye apasionante y ún va siguiendo’l filu del que Trapiello va tirando, talo que’l típicu cestu de zreces que van saliendo enriestraes, pasando ensin solución de continuidá d’unos a otros autores perfeutamente rellacionaos ente sí. L’autor llionés valora de caún estremaes coses: la so calidá lliteraria (al so xuiciu, siempre razonáu, anque pudiere nun compartise), pero penriba de too, la so actitú vital en rellación coles sos declaraciones o les sos opiniones. Asina comprobamos el grau de consecuencia que tuvieron dalgunos escritores y, a la escontra, lo inconsecuentes, tramposos, cobardes o, inclusive, traidores que resultaron otros.
#000003
Llóxicamente, Trapiello nun ye totalmente oxetivu. Nótense-y les sos simpatíes personales que, per otru llau, él tampoco nun trata de tapecer. Pero, inclusive nesos casos, esa simpatía nun lu lleva a escamotear nin dexar de criticar al escritor o a la persona, si lo que fizo o escribió ye merecedor d’ello. Por exemplu, rescampla bien nidiu el cariñu que-y tien a don Antonio Machado, pero non por eso dexa de citar el sonetu que l’autor sevillanu-y dedica a Líster y que contién el famosu versu: «si mi pluma valiera tu pistola...» Juan Ramón Jiménez, Miguel Hernández (del que, ensin embargu, destaca sólo la última parte de la so obra), la valentía del actu final d’ Unamuno... La cobardía de Pérez de Ayala acusando a Azaña de lo qu’a él-y faltaba. El papel de los escritores falanxistes y los que s’allugaron a Franco d’un o otru mou. Por cierto, va unos díes fízose un homenaxe en Cataluña a Josep Pla con presencia asturiana. Hai que saber que Pla fue, ente otres munches coses, espía a favor de Franco.
#000004
Podría facese interminable la llista d’escritores recoyíos nel llibru y los comentarios del autor sobro ellos. Paga la pena lleer el llibru y conocelos de primer mano. El volume complétase con una perestensa cantidá de material gráficu (semeyes, cartelos...) y unos índices finales de munchu valir. Por too ello, pa tar d’alcuerdu con elli, o pa criticalu, considero’l llibru d’imprescindible llectura pa tol que quiera conocer el «¿Quién ye quién?» de la lliteratura española, nunos años en que los intelectuales, poles especiales circunstancies que-yos tocó vivir, tuvieron que tomar partíu y amosar la so calidá humana. Y hai, al respeutu, munches sorpreses.
#000005
La revista CLIJ, «Los tordos» y «Un par de botes».
#000006
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000007